b"\n_START_ARTICLE_\nZona metropolitana de Montevideo\n_START_PARAGRAPH_\nLa zona (o \xc3\xa0rea) metropolitana de Montevideo inclou totes aquelles aglomeracions urbanes que es troben pr\xc3\xb2ximes a Montevideo, capital de l'Uruguai, al qual pertanyen tant el departament de Montevideo com els departaments de Canelones i San Jos\xc3\xa9. La seva superf\xc3\xadcie aproximada \xc3\xa9s de 2.000 km\xc2\xb2 (525 km\xc2\xb2 de Montevideo, i 1.500 km\xc2\xb2 entre els territoris meridionals dels departaments lim\xc3\xadtrofs)._NEWLINE_Majorit\xc3\xa0riament s\xc3\xb3n pobles o petites ciutats que viuen o depenen econ\xc3\xb2micament de la major ciutat del pa\xc3\xads. En aquest sentit, Montevideo juga un paper important en l'economia nacional per\xc3\xb2, d'alguna manera, funciona de motor a la zona meridional per ser un port comercial o per constituir un destacat sector cultural i industrial._NEWLINE_D'una forma m\xc3\xa9s ambigua es parla de la zona metropolitana com la continuaci\xc3\xb3 de la ciutat de Montevideo emmarcada a nombrosos empla\xc3\xa7aments que es troben pr\xc3\xb2xims l'un de l'altre, destacant-se la Ciudad de la Costa cap a l'est, i pobles com Toledo, Progreso o Juanic\xc3\xb3, entre altres, amb rumb al nord. Ciutats com Pando, Barros Blancos, La Paz o Las Piedras, situades en el marge septentrional de la zona i pertanyents al departament de Canelones, tamb\xc3\xa9 formen part d'aquesta perif\xc3\xa8ria urbana._NEWLINE_Des de mitjan d\xc3\xa8cada de 1990, tota l'\xc3\xa0rea en el seu conjunt comparteix el mateix prefix telef\xc3\xb2nic (02), que abans nom\xc3\xa9s corresponia a la capital del pa\xc3\xads. Aix\xc3\xb2 va permetre que qualsevol trucada realitzada entre nombres telef\xc3\xb2nics de l'\xc3\xa0rea metropolitana tingu\xc3\xa9s el cost d'una trucada local. Fins llavors, regien entre aquestes localitats les tarifes per trucades interdepartamentals._NEWLINE_D'altra banda, l'\xc3\xa0rea rural de Montevideo, que suposa al voltant d'un 60% de la superf\xc3\xadcie total del departament hom\xc3\xb2nim, tamb\xc3\xa9 forma part del sector metropolit\xc3\xa0. Molts dels seus habitants treballen a la capital i resideixen en predis rurals o ciutats de Canelones.\n_START_SECTION_\nConurb\xc3\xa0\n_START_PARAGRAPH_\nSe sol incloure a bona part del departament de San Jos\xc3\xa9, a causa que limita amb Montevideo per l'oest i actua com a resid\xc3\xa8ncia de cents de persones que treballen al districte capital._NEWLINE_Finalment, la poblaci\xc3\xb3 total de la zona metropolitana \xc3\xa9s d'uns 300.000 habitants, la qual cosa afegit als 1.383.000 de la ciutat de Montevideo, arribaria a una xifra estimativa d'1.700.000 habitants. Si a m\xc3\xa9s es considera la poblaci\xc3\xb3 fluctuant dels balnearis en temporada (considerant la capacitat hotelera de Punta del Este), la conurbaci\xc3\xb3 estendida presenta una poblaci\xc3\xb3 de 3 milions de persones durant l'estiu austral (desembre-mar\xc3\xa7)."